El Cor Ciutat de Burjassot celebra el seu Concert de Nadal
2025-07-24

El Cor Ciutat de Burjassot vol celebrar el Nadal amb tots els ciutadans i ciutadanes del municipi i quina millor manera que com millor saben fer-lo els seus components: cantant. Per això, la coral burjassotera, sota la batuta d’Alejandro Manzanera, i l’acompanyament al piano de Miguel Gironés, oferirà el seu particular concert de Nadal, el pròxim 21 de desembre, a les 20:30h, en la Parròquia de Sant Joan de Ribera. En aquesta ocasió, el Cor Ciutat de Burjassot no estarà sol, sinó que compartirà actuació amb el Cor Ciutat de Xàtiva, dirigit per Francisco M. Tortosa.

El repertori de totes dues formacions corals se centrarà majoritàriament en peces nadalenques, destacant alguns títols com, per exemple, La nit de Nadal, Adeste Fideles o Campanas de Navidad, entre molts altres. S’interpretarà també una obra d’Ernest Artal: Flos de Radice, per primera vegada, estrenant l’obra el Cor Ciutat de Burjassot.